Steppemammut skiller seg fra sørmammut ved å være tilpasset en større andel gras i føden. Jekslene har flere lameller, tynnere emalje og høyere krone, og skallen og kjevebeina er kortere og høyere. Den var en av de største mammutene, og en hann funnet i Mosbach i Tyskland kan ha hatt en skulderhøyde på 450 cm og en vekt på 14,3 tonn. Arten var sannsynligvis knyttet til steppe og savanne, mens skogelefant forekom i skog etter at sørmammuten var borte.